Kleuter se moordenaar: ‘Asseblief, vergewe my’Mortimer Saunders (Foto: Armand Hough/African News Agency/ANA) “Courtney het nie dít verdien nie, ook nie haar ouers nie. Ek is opreg skaam vir wat ek daardie dag gedoen het. Ek sal voortaan moet leef met die wete dat ek verantwoordelik was vir ŉ kind se dood.” Só lui die brief wat Mortimer Saunders geskryf het kort voordat hy gevonnis is vir die moord op die driejarige Courtney Pieters. Saunders is Dinsdag in die Wes-Kaapse hooggeregshof twee lewenslange vonnisse opgelê vir die moord op en verkragting van Pieters. Die hof het tydens die verhoor gehoor hoe Saunders op 4 Mei 2017 die kleuter miergif ingegee het in haar ouerhuis in Elsiesrivier waar hy ŉ kamer by haar ouers gehuur het. Hy het haar daarna verwurg. Die hof het ook bevind dat Saunders vir Pieters verkrag het voor hy haar vermoor het. Hy het haar liggaampie in die Epping-nywerheidsgebied gaan stort waar dit op 13 Mei gevind is. Saunders is die dag daarna in hegtenis geneem. In Saunders se brief aan Pieters se familie vra hy om verskoning vir almal wat deur sy optrede geraak is. “Ek wil jammer sê aan Aaron en Juanita [Courtney se ouers] vir wat ek gedoen het. En as hulle dit in hul harte kan vind om my eendag te vergewe.” [sic] Hy vra ook aan ander familielede om verskoning, asook die hele gemeenskap wat geruk is deur die dogtertjie se wrede dood. “Dit was ŉ gruwelike misdaad en ek neem volle verantwoordelikheid vir wat ek gedoen het. Hierdie brief is vir almal wat ek seergemaak het deur my optrede, veral vir my vriend, Aaron.” Courtney Pieters. Saunders vra ook in die brief aan die vermoorde Courtney om verskoning. “Ek hoop jy kan my vergewe, want ek kan nie. Ek het nie ŉ verduideliking vir wat ek gedoen het nie. Hoekom het ek dit gedoen? Maar asseblief, vergewe my.” Dié brief het egter geensins gehelp om Saunders se vonnis te versag nie. In die hofuitspraak stel regter Pearl Mantame dit dat die brief geskryf is ŉ week voordat die vonnisverrigtinge begin het. Mantame sê dit lyk asof die brief eerder strategies geskryf is om ter versagting van vonnis te dien, aangesien Saunders nie tydens die verhoor bereid was om in die getuiebank te verskyn en daar vir die familie om verskoning te vra nie. “Die brief staan in sterk teenstelling met wat met mnr. Kessie, die proefbeampte, bespreek is. Inteendeel, mnr. Kessie het getuig die kwessie van berou het nie eens deel gevorm van hul gesprek nie. Daar was geen verwysing na die oorledene se familie of ŉ verskoning in die proefbeampte se verslag nie,” lui die uitspraak. “Hierdie hof kan dus slegs tot die gevolgtrekking kom dat hierdie brief van verskoning niks anders as ŉ nagedagte is nie met die doel om skadebeheer toe te pas. Dit het omtrent ŉ jaar en ŉ half geneem vir die verskoning om aan die lig te kom. Daarby het die beskuldigde nie die hof in sy vertroue geneem oor hoekom hy sulke gruwelike misdade gepleeg het nie, ondanks die feit dat hy duidelik bewus is daarvan dat hierdie misdade inderdaad afgryslik is.” Die hof het wel ter versagting van vonnis in ag geneem dat Saunders ŉ eerste oortreder is, dat hy werksaam was voordat hy in hegtenis geneem is, asook die tyd wat hy reeds in aanhouding deurgebring het as verhoorafwagtende gevangene. Saunders se twee lewenslange vonnisse sal gelyklopend uitgedien word. Hy is ook onbevoeg verklaar om ŉ vuurwapen te besit. Lees alle vorige berigte oor Courtney Pieters op Maroela Media.